

Stejjer tal-biża’-Il-Belliegħa

Qari – K2 Dak li naqra, nifhmu, ngħarblu, nifforma opinjoni dwaru u nesprimiha, inwieġeb mistoqsijiet diretti u inferenzjali.

Qari – K1 Naqra bis-sens, b’leħen ċar, b’ritmu mexxej u b’kunfidenza, ġeneri differenti ta’ kitba ta’ bosta kittieba, f’qalbi, waħdi, fis-skiet, għall-gost, quddiem ħaddieħor, ma' oħrajn, ngħidu aħna, poeżiji, novelli, artikli f'gazzetti jew rivisti, stejjer tal-biża’, tad-daħk, mistħajla, stejjer ta’ vera, bijografiji, u l-bqija.

malti.skola.edu.mt

**Aqra s-silta.**

Jien il-belliegħa. Żgur smajtu bija xi darba. Ngħix ġol-bjar u l-ġwiebi. La għandi jdejn u lanqas saqajn. Għandi biss ras goffa u ħalq kbir bla snien dejjem miftuħ beraħ. Għalkemm ma nidhirx inkun moħbija ġod-dlam taħt l-ilma lesta biex nibla’ kulma nara. **(paragrafu 1)**

Jien għandi ħafna żmien u ilni ħafna noqgħod ġo dan il-bir. Tul is-snin rajt ħafna uċuh ġodda waqt li jkunu qed itellgħu l-ilma mill-bir. Lil Saverin tgħidx kemm ħadtilha bramel għax din kellha ħafna pjanti li kienet tħobb issaqihom bl-ilma tal-bir. Kull meta kienet tixħet il-ħabel jien kont niddendel ftit miegħu biex nherrih ftit. Imbagħad malli jasal il-waqt kont nagħtih ġibda b’saħħti kollha u naqtgħu. U b’hekk inkun żidt barmil ieħor mal-kollezzjoni. Kelli anke żewġ ġarar tal-fuħħar, bomblu u qasrija bix-xitla b’kollox. Din il-qasrija spiċċat għandi wara li tpoġġiet f’xifer il-ħerża u blajtha. Din kienet ta’ Mananni, it-tifla ta’ Saverin li baqgħet toqgħod fid-dar t’ommha wara mewtha. **(paragrafu 2)**

It-tfal kollha jitwerwru minni. U jagħmlu sew! Għax jekk narahom jixxabbtu lejn il-bir tiegħi jkolli niblagħhom ... irrid jew ma rridx. Darba blajt tifel ta’ seba’ snin u li kieku ma xeħtulux ħabel oħxon minnufih żgur kont inpoġġih mal-kollezzjoni li għandi madwari. **(paragrafu 3)**

In-nanna tirrakkontali li żmien twil ilu f’dan il-bir kien hawn teżori kbar. Wieħed sinjur kien ħeba liri tad-deheb f’boroż kbar tal-ġilda u poġġiehom fil-bir. Iżda qabel twelidt jien, xi nies battlu l-bir. Nannti kellha toħroġ baxx baxx matul il-lejl u tmur tistaħba fl-għelieqi fil-qrib. Damet ġimgħa imgeddsa ġo bajtra tax-xewk sakemm lestew mix-xogħol fil-bir u kienet għodda mietet bil-għatx. Imbagħad ġabu ħafna tankijiet bl-ilma u mlew il-bir mill-ġdid. In-nanna reġgħet lura billejl lejn il-bir tagħha. Stenniet li se terġa’ tara t-teżor iżda l-bir kien vojt! **(paragrafu 4)**

(Storja addattata mill-ktieb *Tlieta f’Wieħed -* *Il-Belliegħa –*Trevor Żahra)

**Taħriġ A. Immarka Veru jew Falz.**

|  | Veru | Falz |
| --- | --- | --- |
| 1. | Il-belliegħa m’għandhiex idejn u saqajn. |  |  |
| 2. | Lil Sunta l-belliegħa ħaditilha ħafna bramel. |  |  |
| 3. | Il-belliegħa belgħet tifel ta’ seba’ snin. |  |  |
| 4. | Waħda sinjura ħbiet liri tad-deheb fil-bir. |  |  |

**Taħriġ B. Immarka t-tweġiba t-tajba billi tagħmel 🗸 fil-kaxxa tal-lemin.**

5. Il-belliegħa għandha

|  |  |
| --- | --- |
| ras żgħira u ħalq kbir bla snien. |  |
| ras kbira u ħalq kbir bla snien. |  |
| ras kbira u ħalq żgħir bla snien. |  |

6. Il-belliegħa ma tidhirx għax

|  |  |
| --- | --- |
| tkun moħbija fid-dlam. |  |
| hi trasparenti. |  |
| hi żgħira ħafna. |  |

7. Fost affarijiet oħra fil-bir il-belliegħa kellha

|  |  |
| --- | --- |
| żewġ bombli u ġarra tal-fuħħar. |  |
| żewġ bombli u ħafna bramel. |  |
| bomblu u qasrija bix-xitla b’kollox. |  |

8. Il-qasrija kienet ta’

|  |  |
| --- | --- |
| Saverin. |  |
| Mananni. |  |
| Sunta. |  |

**Taħriġ Ċ. Wieġeb il-mistoqsijiet.**

 9. Min jitwerwer mill-belliegħa? **(paragrafu 3)**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10. Għaliex kellha toħroġ mill-bir in-nanna tal-belliegħa? **(paragrafu 4)**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_